Kaník, Ľudovít, poslanec NR SR (2014-10-17):
Ďakujem, pán podpredseda. Vážené dámy, vážení páni, táto téma v júni bola vyhrotená, v júni sa začala, začala sa predložením zákona o vode a dneska končí predložením novely ústavy. Treba v krátkom zhrnutí jednoznačne povedať, že keby nie aktívnej práce opozície, keby nie upozorneniu na to, že tak formulovaný zákon, ako tu bol predložený, otvára úplne iné cesty, a nie ochranu vody, ale, naopak, veľmi netransparentné narábanie s touto vodou, tak dneska nehovoríme o zmene ústavy. Zároveň treba povedať, že na to, aby sme nastavili správny režim, nebolo nevyhnutné riešiť to prostredníctvom zmeny ústavy, ale v politike jednoducho niekedy tá situácia dospeje k takýmto riešeniam a rieši sa to aj trošku neštandardným spôsobom, že na jednej strane leží ešte stále nedokončený ako keby zákon o vode a teraz prijímame alebo rokujeme o zákone o zmene ústavy, ktorá vytvorí situáciu, že tento zákon bude musieť byť stiahnutý a zásadne prepracovaný, pretože je v rozpore s budúcim znením ústavy, až tento, táto ústava bude prijatá. Ale áno, stáva sa to niekedy. Čo je pre nás dôležité, keď sa pozeráme na túto situáciu? Sú to tie isté argumenty, ktoré zazneli už v júni pri prerokovávaní tohto návrhu zákona. Slovensko je bohaté na zdroje podzemnej vody, to je všeobecne akceptovaná, vnímaná pravda, na druhej strane nemá o tom dostatočný prehľad, dostatočné bilancie, nevieme, ako je to vlastne s tou vodou, a potrebujeme vedieť, ako je to s tou vodou. Je to vzácna surovina, treba s ňou narábať efektívne a je možné, že niekedy v budúcnosti, keď presne túto prvú úlohu dosiahneme a zvládneme, že budeme mať kvalitné, dobré, relevantné a poctivé informácie o tom, koľko máme zdrojov, koľko potrebujeme pre vlastnú spotrebu a s ktorými môžeme disponovať, tak sa nájde aj cesta a už potom zasa len zmenou ústavy sa aj nájde spôsob, ako efektívne v prospech obyvateľov Slovenska s touto vodou narábať a možno na nej aj zarábať, ale dnes taká situácia nie je. Dneska nám chýbajú tieto informácie, a preto sa, si aj ja myslím, že je adekvátne k tomu dobré povedať si, nebudeme riskovať, nebudeme riskovať vývoz vody, ktorý nevieme dneska odhadnúť, čo je dobré, čo nie je dobré, a procesy, ktoré by k tomu viedli, nám chýbajú. Mimo iného, celosvetovo neexistuje nejaký trh s pitnou vodou, neexistujú nejaké ceny, o ktoré by sme sa mohli opierať, takže naozaj tá situácia nie je zrelá na to, aby sme sa mohli pustiť cestou obchodovania s pitnou vodou, ale budúce generácie k tomu možno dospejú, a ak tá situácia bude iná. Čo nám ale táto téma umožňuje, a preto si myslím, že by sme mali využiť túto situáciu, uvedomiť si, že prírodné dedičstvo, dedičstvo, prírodné bohatstvo nie je len voda. Prírodné dedičstvo je omnoho širší pojem, čo nám príroda a naši predkovia zanechali a o čo by sme sa mali zodpovedne starať tak, aby sme to neznehodnotili, nevydrancovali, ale využívali efektívne v prospech občanov Slovenska a s ohľadom a so zreteľom na budúce generácie, ktoré takisto po nás prídu a budú chcieť využívať toto bohatstvo. Preto je dobré a potrebné hovoriť aj o nerastnom bohatstve. Slovensko je bohatou krajinou na nerasty rôzneho typu. A je dobré ho využívať, ich využívať, ale využívať ich rozumne, rozumne a aj spôsob ich ťažby musí byť, samozrejme, v súlade s prírodou, v súlade s potrebami ľudí, ktorí tam žijú, ku prospechu občanov, ktorí na Slovensku žijú, ku prospechu samospráv, na území ktorých sa takáto ťažba prevádza, čo dnes nie je. Preto je dobré, aby sme do ústavy pripojili v príslušnej časti aj zmienku o tom, že je potrebné takéto nerastné bohatstvo s úctou a s plnou vážnosťou chrániť, zveľaďovať a efektívne využívať ku prospechu občanov Slovenska. A preto s takýmto pozmeňujúcim návrhom prichádzame. Ono to, samozrejme, v ústave je len ten, také, také vodítko, ktoré dáva rámec potom k ďalšiemu zhodnocovaniu alebo k ďalšiemu nakladaniu cez vykonávacie predpisy. A tu je, by sme, je potrebné sa potom venovať vo vykonávacích predpisoch, napr. v oblasti banského zákona, keď hovorím o nerastných surovinách, aby sme išli tým smerom, aby samosprávy, ktoré dnes nemajú takmer žiadny efekt z akejkoľvek ťažby, ktorá sa vykonáva v ich katastroch, aby boli zainteresované na tom, aby získali spravodlivý podiel z využívania a ťažby tohto nerastného bohatstva. Takisto sa treba pozrieť na to, či štát, ktorý reprezentuje v tomto prípade občanov Slovenska, dostáva z prípadnej, z prípadného využívania nerastného bohatstva adekvátny podiel, aby to pre štát bolo zaujímavé, aby to nebolo len v prospech ťažobných spoločností, čo sa potom zvrháva len na lobizmus a boj o náleziská. Slovensko vďaka vyspelému banskému priemyslu za stovky rokov dozadu napredovalo. Mnohé mestá vznikali. Viete, že ja som z Banskej Štiavnice a Banská Štiavnica by nebola, keby nebolo baní, keby nebolo banského priemyslu a keby nebolo obrovského bohatstva, ktoré naša zem vydala, a nebolo by obrovského rozvoja techniky, vedomostí, vedy, ktoré posúvali poznanie dopredu. Ale to je malá odbočka. To už to je téma, ktorá, ktorú môžeme diskutovať pri konkrétnych zákonoch, ktoré sa tomu budú venovať. Dnes sa venujeme len ústave, ktorá, ako som povedal, vytvára rámec. Takže, vážené dámy, vážení páni, dovoľte mi predložiť, prečítať návrh skupiny poslancov Národnej rady Slovenskej republiky k vládnemu návrhu zákona, ktorým sa mení a dopĺňa Ústava Slovenskej republiky. 1. Navrhovaná zmena sa označuje ako bod 2, pred ktorý sa dopĺňa bod 1, ktorý znie: 1. V čl. 4 sa na konci pripája táto veta: „Slovenská republika chráni a zveľaďuje toto bohatstvo, šetrne a efektívne využíva nerastné bohatstvo a prírodné dedičstvo v prospech svojich občanov a nasledujúcich generácií.“ V odôvodnení, myslím, že som sa zmienil dostatočne vo svojom úvodnom slove, takže nebudem čítať to krátke odôvodnenie, ktoré na pozmeňujúcom návrhu sa nachádza. Tento návrh vznikol alebo teda bol prerokovaný a dohodnutý so všetkými poslaneckými klubmi, ktoré sa zúčastnili rokovaní o podpore tejto novely ako takej. Ja v závere len pripomeniem a ocením, že naše volanie, klubu SDKÚ – DS, ktorí sme iniciovali a žiadali o takéto rokovanie, čím sme nadväzovali na prísľub vládnej strany z júna, že takéto rokovanie bude, sa nakoniec uskutočnilo, a že bolo umožnené, aby sa ešte vycizelovali a vytvorili pozmeňujúce návrhy, ktoré vytvorili z diskutabilných textov jednoznačné texty, ktoré majú zabezpečiť to, čo sa deklaruje, aby o tom neboli ďalšie pochybnosti, a ktorý umožnil aj dohode o podpore takéhoto návrhu, doplňujúceho návrhu, pozmeňovacieho návrhu. Čo sa týka klubu SDKÚ – DS v prípade, že bude akceptovaný tento návrh a podporený, samozrejme, to veľmi uvítame a ďakujeme už vopred za podporu tohto pozmeňujúceho návrhu. Ďakujem.